नई दिल्ली: सरकार ने गुरुवार को बताया कि भारत और चीन के बीच सीमा क्षेत्रों में वास्तविक नियंत्रण रेखा (एलएसी) की धारणा अलग-अलग होने की वजह से समय-समय पर ऐसी स्थितियां उत्पन्न हुईं, जिनसे बचा जा सकता था. विदेश राज्य मंत्री जनरल (डॉ) वी के सिंह (सेवानिवृत्त) ने गुरुवार को राज्यसभा को यह जानकारी दी. उन्होंने बताया कि भारत और चीन के बीच सीमा क्षेत्रों में सामान्य तौर पर निर्धारित कोई नियंत्रण रेखा नहीं है. उन्होंने कहा कि यदि वास्तविक नियंत्रण रेखा को लेकर हमारे बीच धारणा एक जैसी होती तो उन स्थितियों से बचा जा सकता था जो एलएसी की धारणा में भिन्नता के कारण समय समय पर उत्पन्न हुईं.